钦定古今图书集成/明伦汇编/家范典/第012卷 > 曹端夜行烛 > 《孝行》
## 钦定古今图书集成/明伦汇编/家范典/第012卷 > 曹端夜行烛 > 《孝行》

孝乃百行之原，万善之首，上足以感天，下足以感地，
明足以感人，幽足以感鬼神。所以古之君子，自生至
死，顷步而不敢忘孝焉。今我家严行在孝道常患不
及，故端略述圣贤明孝之格言以告之。

初请家严除淫祀，祭祖先时，抵日之牛，吠云之犬，所
在成群。愚闻之曰：“或有一人将父母不养，以致流落
在外，寻觅过日，其子在家，杀羊造酒，吹弹歌舞，请宴外来宾客，醉饱连日，其父母悲泣而归，探墙而望，不
得其门而入，又复悲泣而去。此子何如？”众曰：“自家父
母不养，却养外人，正孔子所谓不爱敬其亲，而爱敬
他人者也，岂非悖德、悖礼、忤逆不孝之甚者乎？”端曰：
“今人把自家祖宗父母都不祭祀，却将外神他鬼画
影图形，在家祭献，又去外面享赛某庙某神，与此人
何异？”众人皆惭服，自是不复非议。

受谏之道，有消恶长善之功，乃出祸入福之门也。夫
君有争臣，君之福也；父有争子，父之福也；兄有争弟，
兄之福也；士有争友，士之福也。成汤知乎此，从谏弗
咈；唐太宗知乎此，纳谏如流；子路知乎此，闻过则喜。
此所以皆成圣贤之德，而名流万古也。若夏桀无道，
龙逢谏而死而夏亡；商纣无道，比干谏而死而商亡；
吴不听伍子胥之谏，而为越所灭，可胜痛哉！

俗云：“家有一争子，胜有万年粮。”能谏争于亲，本孝道
之事。今以能保亲于无过之地，则能全家于无祸之
乐，所以摘于《明孝》之篇，而续于《受谏》之下，庶使脉络
通贳，而上下两便于观览云。

孝子保亲全家之道，当以进谏为心也。且先意承志，
谕父母于道者，其孝大于养极甘脆者矣；和色柔声，
谏父母于善者，其孝大于拜医求药者矣。《书》谓虞舜
曰：“父顽母嚚象傲，克谐以孝。烝烝乂，不格奸良。”以此
也。然此不惟孝子所当行，而实慈父母所当察焉。